Gales: il galês al jentre ancje tal Comitât des Regjons europeanis
La lenghe galese e je daûr a fâ pas indenant storics intes istituzions europeanis. Ai 20 di Novembar, come che si veve za riferît, il ministri galês pal patrimoni culturâl, Alun Ffred Jones, al jere stât il prin a fevelâ par galês intant di une riunion uficiâl dal Consei dai ministris de Union Europeane. Ai 26 di Novembar, Nerys Evans, elete tes filis dal Plaid Cymru inte Assemblee Nazionâl Galese, e je stade la prime a fevelâ par galês intune assemblee plenarie dal Comitât des Regjons de Europe a Bruxelles. Il galês, duncje, al è lât a zontâsi al basc, al catalan e al galizian, tra lis lenghis no statâls dopradis dal Comitât. La lungje bataie dai galês par puartâ la lôr lenghe intes istituzions comunitariis e segne cussì un altri pas indenant impuartant. Il president dal Comitât des Regjons, Luc Van den Brande, al à pandude la sô sodisfazion par chest pas sul la strade dal pluralisim linguistic. “O soi une vore content – al à declarât – dal moment che il Comitât des Regjons al crôt cun fuarce intal principi dal plurilinguisim e inte impuartance des lenghis regjonâls, ancje dentri des istituzions de Union Europeane.”
Font: Eurolang, 27/11/08
fur_Latn fur_Latn fra_Latn